РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/202-19

04. септембар 2019. године

Б е о г р а д

З А П И С Н И К

45. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 3. СЕПТЕМБРА 2019. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Милија Милетић, Радован Јанчић, Младен Лукић, Арпад Фремонд**,** Марјана Мараш, Нада Лазић, Милорад Мирчић, проф. др Миладин Шеварлић, Владимир Ђурић као и Звонимир Ђокић (заменик Јасмине Обрадовић).

Седници нису присуствовали чланови Одбора: Јасмина Обрадовић, Жарко Богатиновић, Александра Јевтић, Мирослав Алексић и Горан Јешић.

Седници су присуствовали представници Министарства пољопривреде, шумарства и водопривреде: Жељко Радошевић, државни секретар, Емина Милакара, в.д. директорка Управе за ветерину, Наташа Милић, в.д. директорка Републичке дирекције за воде, Биљана Петровић, директорка Управе за аграрна плаћања, Бојан Живковић, помоћник директора Управе за аграрна плаћања, Љиљана Совиљ и Миодраг Стрнад, Управа за шуме и Бобан Ђурић, начелник Одељења за здравље животиња.

Одбор је већином гласова (11 за, 2 није гласало) усвојио следећи

Дневни ред

1. Разматрање Информације о раду Министарства пољопривреде, шумарства и водопривреде за други квартал 2019. године ( број 02-1541/19-2 од 15. јула 2019. године);
2. Актуелно стање у ветерини.

Прва тачка дневног реда – Разматрање Информације о раду Министарства пољопривреде, шумарства и водопривреде за други квартал 2019. године ( број 02-1541/19-2 од 15. јула 2019. године);

Државни секретар Министарства пољопривреде, шумарства и водопривреде Жељко Радошевић је истакао да је у другом кварталу 2019. године Министарство донело 6 одлука, 23 правилника, 1 решење, обрадило 105 захтева за давање мишљења на акте других државних органа и организација и захтева правних и физичких лица за давање мишљења у вези са применом закона и других прописа из области пољопривреде. Издато је 69 решења о давању сагласности на програме мера подршке за спровођење пољопривредне политике и политике руралног развоја, 2 решења о образовању комисија за вођење поступака и доношење решења по захтеву за враћање земљишта, 16 захтева народних посланика за обавештавање и објашњење, 5 решења о испуњености услова за обављање ветеринарске делатности.

На пољу билатералне сарадње потписано је 3 споразума, 2 меморандума и 2 протокола. Такође, 8. и 9. априла 2019. године одржано је прво заседање мешовитог комитета за сарадњу са УАЕ; 15. априла је одржана заједничка седница Владе РС и Мађарске и притом се министар Недимовић састао са министром пољопривреде Мађарске Иштваном Нађем где се разговарало о унапређењу сарадње у области пољопривреде. Ресорни министар се састао са министром вода и шума Румуније Јоаном Денесом у Букурешту где се разговарало о сарадњи две земље у области пољопривреде. Такође се састао и са замеником министра Генералне управе царина Народне Републике Кине у Београду као и са министром пољопривреде Републике Српске Борисом Пашалићем у Београду где се разговарало о сарадњи у области аграрних плаћања и фитосанитарне области.

Маријан Ристичевић је апеловао на представнике Министарства пољоприврде, шумарства и водопривреде да у наредном периоду сачине детаљнију Информацију о раду и да обрате пажњу на виноградарство и винарски регистар. Србија има повољне услове за бављење виноградарством, могућност за производњу неограниченог броја калемова и развој винарија. Ипак, велики произвођачи као што су: „Рубин˝, „Вршачки виногради˝,˶Навип˝ раде са свега 30% капацитета и увозе винске дестилате и грожђе из Македоније. Председник Одбора је препоручио да се пронађе решење у складу са Законом о пољопривредном земљишту и да се инвестициони планови прилагоде подручју на коме се налази запуштено пољопривредно земљиште у државном власништву, погодно за развој виноградарства, као и да се изради програм олакшица за оне прозвођаче који желе да се баве виноградарством и да им држава уступи то земљиште. Такође, рекао је да Управа за аграрна плаћања смањује кашњења по питању исплата субвенција и да очекује да буду исплаћена прва три квартала из 2019. године.

У дискусији су учествовали народни посланици: Маријан Ристичевић, Милија Милетић, Милорад Мирчић и проф. др Миладин Шеварлић.

Одбор је већином гласова (9 за, 1 уздржан, 2 није гласало), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за други квартал 2019. године и одлучио да јe прихвати.

Друга тачка дневног реда - Актуелно стање у ветерини

Емина Милакара, в.д. директорка Управе за ветерину изјавила је да је вирус афричке куге свиња регистрован у четири насељена места: засеок Рабровац шуме, Рабровац, Велика Крсна (Младеновац) и Кусадак (Смедеревска Паланка). Са вирусом се око две године већ боре земље у окружењу, па је Србија у пограничним пределима појачала мере контроле путника, возила и забранила унос прерађевина од меса које није термички третирано. Први случај појаве вируса забележен је на малом газдинству у срцу Србије. Болест је спора и подмукла, праћена температуром, увећаном слезином, крварењем, али може бити без видљивих симптома. Период инкубације траје и до 40 дана. Месо заражене животиње није штетно по здравље човека. Међутим, проблем су споредни производи који настају након клања који се бацају на неадекватним местима у подручјима где је незаражена популација. Свака фарма треба да има своје протоколе о биосигурносним мерама и место на коме ће у случају болести вршити закопавње лешева заражених животиња. Извршеним надзором над популацијом дивљих свиња није откривено постојање вируса. За сада се Србија успешно носи са овим проблемом, али мора бити на опрезу, јер је ситуација у окружењу катастрофална.

Маријан Ристичевић констатовао је да се ширење вируса афричке куге свиња поклапа са туристичком сезоном. Подсетио је да се Србија успешно изборила са болешћу нодуларног дерматитиса. Такође, Србија се сваке две - три године суочава са проблемом класичне куге свиња и потребно је да се утврди које ветеринарске станце нису спровеле програм мера заштите од класичне куге свиња и који пољопривредници су одбили да вакцинишу свиње и адекватно их санкционишу.

У дискусији су учествовали народни посланици: Маријан Ристичевић и Милија Милетић.

Након расправе о другој тачки дневног реда, Одбор је већином гласова (8 за, 1 уздржан) донео следећи

З а к љ у ч а к

Одбор препоручује да се предузму најозбиљније мере и активности на сузбијању заразних болети.

Пошто других питања и предлога није било, седница је закључена у 13,35 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић